अखंड सौभाग्य के लिए उगते चांद को दिया अर्घ्य
Updated Sat, 03 Nov 2012 12:00 PM IST
लखनऊ। करवा चौथ पर सुहागिनों ने शुक्रवार रात को उगते चांद को अर्घ्य देकर पति की दीर्घायु की मंगलकामना की। दिन भर निर्जल व्रत रही सोलह शृंगार से सजी महिलाओं ने रात करीब 8 बजे उगते चांद को अर्घ्य देकर चौथ माई के व्रत पूजन-अर्चन किया। पूरी-पकवान बनाकर महिलाओं ने चौथ माई की कथा सुनी और माई के चित्र के पूजन के साथ गणेश चतुर्थी (करक चतुर्थी) व्रत का पूजन किया। भोग आरती के बाद महिलाओं ने छतों पर जाकर करवे में जल भरकर उगते चांद को अर्घ्य दिया और चंद्र देवता से अखंड सौभाग्य का आशीर्वाद मांगा। चंद्र पूजन कर महिलाओं ने खील, खिलौने, मिष्ठान्न, चूरे, बताशे, चावल के आटे और दूध से बने मिष्ठान्न का भोग लगाया। उधर, डालीगंज, आशियाना, चौक, गोमतीनगर समेत कई इलाकों में व्रत रही महिलाओं ने सामूहिक रूप से करवा चौथ का पर्व मनाया। सज धज कर छतों पर एकत्र हुई महिलाओं ने मिट्टी के रंग बिरंगे करवा, धातुओं के करवा से पूजन कर अर्घ्य दिया। कथा सुनी और प्रभु को मिष्ठान्न, फल-पकवान का भोग चढ़ाया। इससे पहले शाम ढलते ही घरों की छतों पर बच्चे और महिलाएं चांद निकलने का इंतजार करते रहे। शाम को चांद निकलते ही इधर महिलाओं ने पूजन-अर्चन कर चांद को अर्घ्य देना शुरू किया तो दूसरी ओर बच्चों ने जमकर आतिशबाजी कर धूम मचाई। हजरतगंज, गोमतीनगर, बटलर पैलेस, चौक इलाकों में चांद निकलने केबाद से हुई आतिशबाजी ने प्री-दीवाली का जश्न मनाया।